Дмитрий Веневитинов
Елегия

Превод от руски: Янко Димов, —

chitanka.info

Вълшебнице! Как сладко пя ми ти

за дивната страна, която ражда

очарование, надежди, красоти.

Как слушах аз с неутолима жажда

словата ти чудесни, как мечтах

за този край незнаен, но прекрасен.

Опиваше те въздухът му ясен

и в твойта реч блестеше звезден прах.

Ти дълго гледа синевата чиста

и я пренесе в моите очи.

Тъй заблестя душата ти лъчиста,

че моята душа обля с лъчи.

Но светлината огнено-метежна

не жари със любов спокойна, нежна —

не! Тя гори и мъчи, и слепи,

вълнуват я изменчиви желания,

ту стихне, ту отново закипи

и във сърцето буди пак страдания.

Защо, защо ми пя вълшебен стих?

Защо те слушах със душа тъй жадна

и от чаровните ти устни пих

мечта отровна, обич безотрадна?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.